Søren Kjeldsen fik en noget blandet start på sin første OL-turnering i torsdags. Men fredag eftermiddag kom han flot tilbage på anden runde af den olympiske golfturnering. Søren Kjeldsen leverede nemlig en fantastisk runde med hele syv birdies på de 18 huller. Resultatet ville dog have været endnu bedre, hvis det ikke havde været for banens hul 12. På par firehullet skulle Søren Kjeldsen nemlig bruge hele otte slag på at få bolden i hul. Inden havde han ellers længe lignet manden, der ville gå bedste runde af alle. Søren Kjeldsen kom dog flot tilbage og sluttede af med tre birdies på stribe på de sidste huller. Dermed sluttede han anden runde med at være tre slag under par. På trods af det katastrofale hul 12 avancerede Søren Kjeldsen alligevel i stillingen til en delt 19. plads. Et avancement på 23 pladser. Han er på nuværende tidspunkt ni slag efter den førende spiller, australieren Marcus Fraser.

Opsummering:
Golfspilleren Søren Kjeldsen leverede den ene Birdie efter den anden på en flot anden runde. Et katastrofalt 12. hul kostede dog dyrt.